**ΠΑΝΕΛΛΗΝΙΟ ΣΩΜΑΤΕΙΟ ΕΡΓΑΖΟΜΕΝΩΝ VODAFONE-ΠΑΝΑΦΟΝ**(Αρ. Απόφασης Πρωτοδικείου: 5215/2008)

Αρ. Πρωτοκόλλου: 62/2015

  Αθήνα, 13 Οκτωβρίου 2015

**Γενική Συνέλευση Σωματείου**

**Τετάρτη 21 Οκτωβρίου 18:00, Press Room, ισόγειο κτηρίου Κ1,**

**Κεντρικές εγκαταστάσεις Χαλανδρίου**

         Σας καλούμε όλους σε συμμετοχή στη Γενική Συνέλευση του Σωματείου μας, με τα θέματα που ακολουθούν:

**1- Επιχειρησιακή Συλλογική Σύμβαση Εργασίας, αποτελέσματα συναντήσεων με τη Διοίκηση και προγραμματισμός επόμενων βημάτων**

**2- Η κατάσταση στους εργασιακούς χώρους και οι εξελίξεις μετά την εξαγορά - συγχώνευση με HOL**

Συνάδελφοι,

Η Διοίκηση της Vodafone εξακολουθεί να εφαρμόζει μια παρελκυστική τακτική προκειμένου να αποφύγει να υπογράψει Συλλογική Σύμβαση Εργασίας.

Με διάφορα προσχήματα, συνεχείς αναβολές και ακυρώσεις στις συναντήσεις με το ΔΣ του Σωματείου μας, η εργοδοσία αρνείται επί της ουσίας να δεσμευτεί απέναντι στους εργαζόμενούς της για τη διασφάλιση μισθών, ωραρίων, συνθηκών εργασίας.

Παράλληλα η εντατικοποίηση στους χώρους εργασίας μαζί με τις νέες έμμεσες αλλά και άμεσες απειλές για απολύσεις,  συνθέτουν το παζλ της κατάστασης αυτή την στιγμή σε διάφορα τμήματα, ειδικά όμως στα τηλεφωνικά κέντρα, που εκτιμούμε ότι θα ενταθούν όσο προχωράει επί τις ουσίας η συγχώνευση με Hol - 360 connect.

Όλα αυτά δεν έμειναν, ούτε θα μείνουν αναπάντητα.  Με τις 3 απεργιακές μας κινητοποιήσεις -24ωρη απεργία τον Μάρτη και τις δυο 24ωρες απεργίες τον Ιούνη- με σημαντική επιτυχία και αντίκτυπο, στείλαμε ένα ξεκάθαρο μήνυμα προς την εργοδοσία.

Ανάμεσα σε άλλα οι κινητοποιήσεις αυτές αφορούσαν και τις  εκδικητικές απολύσεις του Χάρη Σιδέρη και της Βίκυς Κωστοπούλου  οι οποίοι προσέφυγαν στην  επιθεώρηση εργασίας ζητώντας την επαναπρόσληψη τους.

Εκεί ακόμα και όταν η Επιθεώρηση Εργασίας κάλεσε σε τριμερή συνάντηση την Vodafone και  την  Adecco/Atlas  με την απολυμένη Βίκυ ώστε να βρεθεί λύση για την επαναπρόσληψη της,  η Διοίκηση της Vodafone αρνήθηκε να συμμορφωθεί συνεπής στην αντεργατική της στάση.

Η συνέχεια του αγώνα θα δοθεί και στις επερχόμενες δίκες με βάση τις αγωγές των συναδέλφων μας που έχουν οριστεί για τις 29 Φεβρουαρίου και 1 Μαρτίου του 2016.

Ένα σημαντικό στοιχείο αυτών των δικών είναι ότι δεν αφορούν μόνο τις εταιρείες επινοικίασης εργαζομένων αλλά και την ίδια τηνVodafone για την οποία στην πραγματικότητα δούλευαν οι συνάδελφοι.

Επίσης για πρώτη φορά με απόφαση των Επιθεωρητών Εργασίας επιβλήθηκε πρόστιμο  στην Vodafone εξαιτίας του στησίματος απεργοσπαστικού μηχανισμού στην απεργία της 5 Ιούνη,   μετά τον έλεγχο που έγινε κατόπιν καταγγελίας του Σωματείου μας.

Συνάδελφοι,

Η επόμενη συνάντησή μας με την Διοίκηση για το ζήτημα της υπογραφής Επιχειρησιακής Συλλογικής Σύμβασης Εργασίας έχει οριστεί για την Παρασκευή 16 Οκτώβρη.

Στην Γενική Συνέλευση του Σωματείου μας την Τετάρτη 21 Οκτώβρη θα ενημερωθείτε αναλυτικά για τα αποτελέσματα της συνάντησης αυτής, προκειμένου να καταλήξουμε όλοι μαζί στις επόμενες κινήσεις μας.

Στην εποχή του 3ου μνημονίου και της ψήφισης των προαπαιτούμενων εφαρμοστικών του νόμων, με επιβολή νέων φόρων, αύξησης των ασφαλιστικών εισφορών, μείωσης μισθών και συντάξεων , κατάργηση των εργασιακών δικαιωμάτων, κλπ, είναι περισσότερο αναγκαία από ποτέ η αγωνιστική ενότητα των εργαζομένων και η συσπείρωση γύρω από το σωματείο μας.

Όλοι στη Γενική Συνέλευσή μας

**Tο Δ.Σ. του**

**Πανελλήνιου Σωματείου Εργαζομένων Vodafone-Πάναφον**